Harald Kujat

Harald Kujat (født 1. mars 1942 i Mielken i Vestpreussen) er en pensjonert tysk general. Han var generalinspektør (det vil si forsvarssjef) i Tyskland fra 2000 til 2002 og formann for NATOs militærkomité fra 2002 til 2005.

Han begynte sin militære karrière i 1959 og ble i 1965 befordret til løytnant. I 1968 ble han premierløytnant og i 1971 kaptein. Fra 1972 var han ordonnansoffiser hos forsvarsministeren. Han ble forfremmet til major i 1974 og ble stabsoffiser og adjutant hos forsvarsministeren i 1977. Året etter ble han sekretær i føringsstaben for stridskreftene og i 1979 befordret til oberstløytnant. I 1980 ble han sekretær for sikkerhetspolitikk og strategi i Kanzleramt i Bonn, og fra 1985 var han kommandør for det 2. Luftwaffeutdannelsesregimentet. 

Han ble tatt opp ved NATOs Defense College i Roma i 1988 og ble samme år befordret til oberst. Fra 1989 var han avdelingsleder hos den tyske militære representanten i NATOs militærkomité i Brussel og ble så avdelingsleder i føringsstaben for stridskreftene med ansvar for atomrustningskontroll. I 1992 ble han stabssjef og stedfortreder for den tyske militære representanten i NATOs militærkomité. Han ble samme år utnevnt til brigadegeneral og i 1995 til generalmajor. Det året ble han også stabsavdelingsleder for militærpolitikk i føringsstaben for stridskreftene og overtok i 1996 ledelsen av IFOR-koordineringssenteret ved NATO-hovedkvarteret i Mons i Belgia. Fra oktober samme år var han visedirektør for NATOs internasjonale militære stab i Brussel. I november 1998 ble Kujat befordret til generalløytnant og leder for planlegningsstaben i det tyske forsvarsministeriet. 

Etter Hans-Peter von Kirchbachs avgang som generalinspektør (generalstabssjef) for det tyske forsvaret i 2000, ble Kujat hans etterfølger og befordret til full general. Han var generalinspektør frem til 2002, da han ble formann for NATOs militærkomité. I 2005 ble han æret med en Zapfenstreich og pensjonert.

Referanser

Eksterne lenker 
 

Tyske generaler
Personer fra Oborniki fylke